ועדת הכספים, כנסת 23, פרוטוקול מספר 208, 2020-12-15 10:08

משה גפני: בוקר טוב.

משה גפני: אני מתכבד לפתוח את ישיבת ועדת הכספים.

משה גפני: אני רוצה לומר את מה שכולם אומרים.

משה גפני: אנחנו כולנו מתפללים לרפואתו של חברנו חבר הכנסת דוד ביטן.

משה גפני: דוד בן מרגלית, שהשם ישלח לו רפואה שלמה.

משה גפני: התקשרתי עכשיו שוב והוא בסדר, הוא מדבר, הוא מתקשר, אבל עדיין בודקים את העליות והמורדות של החימצון.

משה גפני: הוא איש חזק ואנחנו מקווים שהקדוש ברוך הוא יעזור לו והוא יצא מהמחלה הקשה הזאת.

משה גפני: כולנו מתפללים לזה.

משה גפני: אנחנו מזכירים אותו גם בתפילה.

משה גפני: דוד בן מרגלית.

משה גפני: רפואה שלמה.

משה גפני: יש הצעות לסדר?

קטי קטרין שטרית: אדוני היושב ראש, מעניין לעניין.

קטי קטרין שטרית: מערת המכפלה, הכספים של משרד הדתות, נאמר לי שהם תקועים בוועדת הכספים.

קטי קטרין שטרית: מישהו יכול לומר לי? ההנגשה למערת המכפלה.

משה גפני: זה גם בהעברה הזאת?

בצלאל סמוטריץ': יש הרבה תקציבים של משרד הדתות שתקועים ובעניין הזה יושב ראש הוועדה סופר צודק.

קטי קטרין שטרית: אני באמצע משפט ואתה קופץ.

קטי קטרין שטרית: אדוני היושב ראש, בבקשה, המכרז אמור לצאת בימים הקרובים אבל אתה יודע כמה קשה לשכנע את המינהל האזרחי, את משרד הביטחון?

קטי קטרין שטרית: הם כל הזמן יוצרים בעיה אחרי בעיה ואומרים זה לא אנחנו.

קטי קטרין שטרית: בבקשה אדוני היושב ראש, הנגשת מערת המכפלה, המקום השני בקדושתו לעם היהודי, אותם נכים וקשישים שלא מצליחים לעלות את 100 המדרגות הללו.

קטי קטרין שטרית: בבקשה ממך אדוני היושב ראש, אם אפשר יהיה להוציא רק את הנושא הזה.

קטי קטרין שטרית: אני לא יודעת איך תעשה את זה בצד הטכני, אבל בבקשה, כרגע המכרז לא יוצא בגלל שהם אומרים שמשרד הדתות לא העביר אליהם את הכסף לקיום ההנגשה.

משה גפני: את רוצה שאני אתן עכשיו הרצאה על משרד הדתות?

קטי קטרין שטרית: לא.

קטי קטרין שטרית: גדול עלי.

קטי קטרין שטרית: אני רוצה דברים קטנים.

משה גפני: אני אמרתי שדיברתי בטלפון, התקשרתי בעניין של דוד ביטן שיהיה בריא, הטלפון שהיה לפני זה, שהיה באריכות רבה, היה לפתור את הבעיה הזאת.

משה גפני: עד עכשיו לא הביאו, אבל לא משנה, אני רוצה כל יום לשים את זה על סדר היום.

משה גפני: אני רוצה שיתקיים כאן דיון ולהחליט.

משה גפני: יש שם כל מיני נושאים, חלקם גם הסכמים קואליציוניים שהיום אין תקציב, אז זה בכלל סיפור בפני עצמו.

משה גפני: אני לא אביא לכאן, לחברים, אם אני אחשוב שיש בהעברה הזאת עוולות.

משה גפני: אני מקווה שזה יתוקן.

משה גפני: מעורב בזה גם ינון אזולאי שדיבר עם המנכ"ל.

משה גפני: אם זה יהיה עם עוולה, זה לא יבוא לכאן.

קטי קטרין שטרית: אתה יודע שאין דין מערת המכפלה כדין משהו אחר.

משה גפני: את צודקת.

משה גפני: אבל אלה החיים שלנו כאן.

ינון אזולאי: אם זה דיון על משרד הדתות, קושניר צריך להגיע.

משה גפני: אתה מכיר את סדרי העבודה בישראל ביתנו?

ינון אזולאי: מעורב חלקית.

משה גפני: אני עושה מאמץ להביא את זה.

קטי קטרין שטרית: תודה רבה.

בצלאל סמוטריץ': משהו קצר.

בצלאל סמוטריץ': סוגיה של גביית שכר דירה מעסקים על ידי רשויות מקומיות.

בצלאל סמוטריץ': בגל הראשון רוב הרשויות המקומיות למיטב ידיעתי, לא גבו שכר דירה על מבנים שלהם שהושכרו לעסקים שנסגרו בסגר.

בצלאל סמוטריץ': היה איזשהו שיפוי של משרד האוצר, של משרד הפנים, ובתקופה האחרונה יש רשויות – לפי מה שאני מבין – כמו באר שבע, כמו ירושלים, שראשי העיר קיבלו החלטה כן לפתור אבל יש רשויות אחרות שכן גובות את שכר הדירה.

בצלאל סמוטריץ': הטענה שלהם היא שמכיוון שהעסקים מקבלים מענק הוצאות קבועות – הוצאות קבועות זה בין היתר שכר דירה – אז למה לא לגבות את שכר הדירה.

בצלאל סמוטריץ': מענק ההוצאות הקבועות נמוך וגם מי שכבר מצליח לקבל אותו – ואני לא רוצה לחזור, חברי הוועדה מכירים את האחוזים הקטנים של הכסף – מקבל סכומים מאוד מאוד נמוכים וזה לא מתחיל לשפות את ההוצאות הקבועות שיש באמת.

בצלאל סמוטריץ': עסק שסגור, וגם כשהוא פתוח הוא פתוח למחצה, לשליש ולרביע עם המון מגבלות וחוסר יכולת להרוויח, פתאום מורידים לו 60,000 שקלים בלי להודיע לו עבור שכירות, זה מה שיכול להפיל אותו.

עודד פורר: אני אוסיף על מה שאמר בצלאל.

עודד פורר: כאן יש טענות גם לרשות המסים, כי מה שקורה זה שכאשר ההוצאות של העסק יורדות והוא לא משלם שכירות, באה רשות המסים ואומרת לו, סליחה, ההוצאות שלך ירדו, אז עכשיו תחזיר לנו את המענקים שקיבלת.

עודד פורר: רק תבינו איך זה עובד.

בצלאל סמוטריץ': חודש דצמבר הוא חודש קריטי לעסקים מהמון בחינות.

בצלאל סמוטריץ': קחו לדוגמה תשלומי ספקים שהם דוחים מהגל הראשון ואת הכסף צריך לשלם.

בצלאל סמוטריץ': כולם עובדים במאזנים שנתיים.

בצלאל סמוטריץ': אגרות והיטלים שהם מקבלים עכשיו לתשלום בתחילת השנה.

בצלאל סמוטריץ': אם אנחנו במשרד האוצר לא נדע לעשות כאן כמה צעדים בולמים כמו לתת הנחיה עכשיו לרשויות מקומיות לא לגבות שכר דירה על מבנים שבבע

בצלאל סמוטריץ': לותן – אני לא נכנס לשוק הפרטי כי אין לנו יכולת לפעול מול אדם פרטי אבל מול רשויות מקומיות אפשר – אנחנו עלולים למצוא את עצמנו בינואר עם מכה גדולה מאוד של קריסת עסקים, יותר ממה שאנחנו רואים בחודשים האחרונים בסוג של שגרת קורונה אליה נכנסנו.

בצלאל סמוטריץ': חודש דצמבר הוא חודש סופר דרמטי.

בצלאל סמוטריץ': אני רוצה לבקש ממך אדוני היושב ראש להתייחס לחודש הזה.

בצלאל סמוטריץ': אתה מתייחס כל הזמן ברצינות, באמת לשבחך ייאמר שאתה עושה מעל ומעבר, אבל צריך לדעת שחודש דצמבר הוא חודש סופר קריטי ואני רוצה לבקש שהנושא הזה של שכר הדירה לעסקים שגובות הרשויות המקומיות יעלה כאן לדיון.

בצלאל סמוטריץ': דבר עם חיים ביבס, עם השלטון המקומי, ואם צריך תקיים דיון אצלך בחדר עם משרד האוצר, עם משרד הפנים ועם השלטון המקומי כדי לראות איך פותרים את זה אבל לא לגרום לקריסת העסקים בחודש הכי קריטי.

משה גפני: תודה רבה.

משה גפני: אני רק רוצה לבקש ממך, עם הקשרים שלך במשרד התחבורה, לגבי הנושא של המעלית.

משה גפני: אם אתה יכול לבדוק כדי שאני אשים את זה על סדר היום.

בצלאל סמוטריץ': הם לא נתנו תשובה?

משה גפני: בינתיים לא.

משה גפני: טמיר, הגיעה תשובה?

משה גפני: לא הגיע שום דבר.

בצלאל סמוטריץ': אם אנחנו מדברים, תגיד לי מה הסיפור.

משה גפני: אני רוצה לדעת מה הם מתכוונים לעשות.

בצלאל סמוטריץ': אם כבר העלית את משרד התחבורה, מה עם ההפרטה של נמל חיפה?

משה גפני: עוד לא סיכמתי.

משה גפני: הם היו אמורים לשבת.

משה גפני: אני אביא את זה.

משה גפני: תודה רבה.

משה גפני: ניר, בבקשה, בקצרה.

ניר ברקת: גם אני רוצה להתייחס לנושא העסקים.

ניר ברקת: אני הייתי מבקש לקבל סטטוס, מה נכון להיום האוצר נתן לעסקים והיכן יש פערים.

ניר ברקת: אני רוצה שנקדים תרופה למכה לפני סוף השנה, בהמשך למה שאמר בצלאל, ולנסות להבין איזה פערים יש כדי להציל יותר ויותר עסקים.

ניר ברקת: בדיוק סוף שנה, אנשים עושים חשבונות, מתחילים הלחצים ואנחנו צריכים להבין גם מהצד של אנשי העסקים וגם מהצד של האוצר, לקבל סטטוס ולדעת היכן הפערים.

ניר ברקת: אני מעריך שאנחנו מדברים על פערים של סדר גודל של 10 מיליארד שקלים, בין חמישה ל-10 מיליארד שקלים, שאם נזרים אותם לעסקים, אנחנו נציל עשרות אלפי עסקים.

ניר ברקת: אם לא נעשה את זה, אנחנו נבכה אחר כך כי לא חשבנו דקה לפני על הנזק הגדול שיכול להיגרם למגזר העסקי לפני סוף שנה.

ניר ברקת: אני מבקש שיהיה דיון מסודר על הנושא הזה, אולי נשים הצעה לסדר בנושא, ולהבין מהאוצר היכן הפערים, שלא יגידו לנו למה לא שאלתם קודם.

משה גפני: תודה רבה.

משה גפני: שלמה קרעי, בבקשה.

שלמה קרעי: תודה אדוני היושב ראש.

שלמה קרעי: לפני יותר מארבע שנים ישבנו כאן לדיון בוועדת הכספים, עוד לפני שנכנסתי לכנסת, לצדך ישבו נגידת בנק ישראל והמפקחת על הבנקים ודיברנו על ההצעה שהצעתי לבטל את מגבלת שליש הפריים.

משה גפני: בסוף שמעו לך.

שלמה קרעי: ארבע שנים אנחנו נאבקים על זה.

שלמה קרעי: לשמחתי נכנס בבנק ישראל מפקח חדש, יאיר אבידן, ובחודשים האחרונים גם מיקי לוי הצטרף למאמץ הזה בפגישות שהיו לנו אתם.

שלמה קרעי: אתמול בשורה גדולה לאזרחי ישראל, בפרט בתקופת הקורונה, מגבלת שליש הפריים הולכת להפוך לשני שליש חופשי, כאשר כל אחד יכול לקחת שני שליש מהמשכנתא בריבית פריים ובאיזו ריבית שהוא ירצה.

שלמה קרעי: הסרת מגבלות וחסמים, פתיחת השוק לתחרות וגם תוספת של מדרגה נוספת של 50 אחוזים הנחה על עמלת הפירעון המוקדם.

שלמה קרעי: אתה ליווית את הנושא ותודה על כך ותודה לכל מי שהיה שותף.

מיקי לוי: בעניין הזה, חברים, יאיר אבידן ידיד של ועדת הכספים.

מיקי לוי: בסיבוב הקודם כשהוא היה כאן, קצת תקפנו אותו.

מיקי לוי: חברים, הוא ידיד של ועדת הכספים, הוא פתוח וזה המהלך הכי גדול שנעשה בשוק המשכנתאות.

עודד פורר: אני מצאתי את עצמי גם אתמול וגם היום מגיע לוועדה.

עודד פורר: למרות שהייתי חבר בה, בתקופה האחרונה אני מגיע כאורח כי אני עומד בראש ועדה אחרת.

עודד פורר: אנחנו נמצאים תשעה חודשים בתוך משבר הקורונה.

עודד פורר: אני שומע את ההערות של החברים למס הכנסה, לרשות המסים, למשרדי הממשלה, למשרד האוצר, למשרדים השונים על גביית ארנונה וכולי ואני אומר לך פסוק האומר שמה שהיה, הוא שיהיה, ומה שנעשה, הוא שייעשה ואין חדש תחת השמש.

עודד פורר: לצערי אנחנו רואים את זה כאן.

משה גפני: לא אותו הדבר.

עודד פורר: האמן לי אדוני היושב ראש, ההערות שעולות כאן – הם לא מבצעים, הם לא עושים את מה שאמרו שיעשו.

עודד פורר: אני אומר לך שבסוף מי שמשלם את המחיר הזה אלה העסקים, קרוב ל-100,000 עסקים שנסגרו וזאת רק ההתחלה של התוצאה שנראה ממדיניות הממשלה.

משה גפני: תודה רבה.

משה גפני: אני עובר להצעה לסדר בנושא של האבטלה בטבריה בשיא, הכלכלה בעיר בשפל ותוכנית לפתיחת והצלת העיר אינה נראית באופק.

משה גפני: הגישו את ההצעה לסדר חברי הכנסת מיקי לוי, עודד פורר, מיכל שיר, איילת שקד, משה אבוטבול ועוד חברים שנמצאים כאן, שבאו לדיון על טבריה ואני מודה להם על כך.

משה גפני: ליבנו עם טבריה, עם המציאות הזאת בה טבריה נמצאת במצוקה בלתי רגילה וצריך למצוא דרכים כדי לעזור לה.

משה גפני: מיקי לוי, ראשון המציעים.

מיקי לוי: תודה רבה אדוני היושב ראש, תודה רבה לחברים שהצטרפו.

מיקי לוי: אני מודה לך על כך.

מיקי לוי: הדחיפות לקדם פתרון לטבריה הוא קריטי.

מיקי לוי: קריטי.

מיקי לוי: אלא אם כן אנחנו רוצים או הממשלה רוצה להרוג את העיר הזאת ואז באים ומניחים את זה על השולחן ולא מבצעים כלום.

מיקי לוי: אני בכוונה אומר מלים קשות.

מיקי לוי: הייתי בטבריה בשבוע שעבר ומאוד הייתי מודאג.

מיקי לוי: המדיניות של הסגרים פגעה במשק ובכלכלה אבל פגעה במיוחד בערים שמתבססות על תיירות, על אחת כמה וכמה באלה שנכנסו למשבר במצב לא טוב.

מיקי לוי: על פי שירות התעסוקה, בטבריה יש 15 אחוזים מפוטרים.

מיקי לוי: אל תקפצו, זה נראה מספר נמוך אבל לא, זה הכי גבוה בארץ.

מיקי לוי: מפוטרים.

מיקי לוי: היא מובילה על כל עיר אחרת באחוז הזה.

מיקי לוי: גם אחוז התושבים שמקבלים הבטחת הכנסה ואבטלה לתקופה ממושכת הוא גבוה ומוביל במדינה.

מיקי לוי: אלה נתונים שמצביעים באמת על מצוקה והשבר בו מצויה העיר ותושביה הוא שבר גדול.

מיקי לוי: כלכלת העיר סגורה מזה מספר חודשים, מקבלי דמי האבטלה בשיא של כל הזמנים, פתיחת התיירות לא נראית באופק, הכינרת עולה מדי יום ברוך השם, האזור הוא יפהפה.

מיקי לוי: אמרתי כבר בעבר את דעתי.

מיקי לוי: אנחנו יכולים לפתוח את בתי המלון בטבריה.

מיקי לוי: בית המלון בטבריה יכול להיות קפסולה, להחזיר את תושבי העיר שזה היה מקום עבודתם.

מיקי לוי: אם אני בא עם משפחתי לבית המלון ומציג בדיקה ונשאר בתוך בית המלון - בבית המלון יש את כל השירותים – כל סוף השבוע ולא יוצא.

מיקי לוי: יש בית כנסת, יש הכול ואפשר להיכנס עם המשפחה לשלושה ימים לנפוש ולא לצאת.

מיקי לוי: להפוך את המלון לקפסולה.

מיקי לוי: אנחנו חייבים לתת את דעתנו לעיר הזאת כי המשבר הוא משבר גדול.

מיקי לוי: נגעתי רק בנושא התיירות.

מיקי לוי: כמו שפתחנו את הצימרים והיינו כולנו שותפים לעניין הזה, אפשר לפתוח בתי מלון כקפסולה.

מיקי לוי: יש שם מקומות מדהימים.

מיקי לוי: בית הכנסת העתיק, ביקרתי בו עם משפחתי ביום חמישי שעבר והיו שם המונים ושמרנו על מרחקים וכולנו היינו עם מסכות.

מיקי לוי: ממשלת ישראל צריכה לתת תקציב מיוחד לעיר טבריה כדי שהעיר לא תקרוס.

מיקי לוי: תודה.

משה גפני: תודה רבה.

משה גפני: עודד פורר.

עודד פורר: תודה אדוני היושב ראש.

עודד פורר: בהמשך לדברים של חבר הכנסת לוי.

עודד פורר: אני ראש השדולה למען העיר טבריה ובשבוע שעבר גם אני סיירתי בעיר.

עודד פורר: צריך להתחיל לייצר פתרונות מעשיים.

עודד פורר: אנחנו מדברים על העיר שבעיניי היא אחת הערים הכי מיוחדות במדינת ישראל, גם מבחינת ההיסטוריה שלה, הרקורד שלה והיכולת שלה להפוך להיות עיר תיירות גם מקומית וגם בין-לאומית.

עודד פורר: צריך לזכור מה קרה בטבריה.

עודד פורר: ממשלת ישראל מזניחה את העיר הזאת עשרות שנים.

עודד פורר: זה לא רק בשנה האחרונה.

עודד פורר: זה לא רק בתקופת הקורונה.

עודד פורר: תשווה את התקציבים – ואני לא מסית עיר בעיר – כשאני מסתכל מה משרד התיירות עשה למען אילת ומה הוא עשה למען טבריה, בטבריה – כמו שאומרים – גורנישט.

עודד פורר: כלום.

משה גפני: לפי דעתך למה זה כך?

עודד פורר: לפי דעתי הייתה בעיר בעיה ניהולית קשה מאוד והעיר הזאת סבלה שנים ארוכות ממשבר ניהולי.

עודד פורר: אני חייב לומר שהיום גם ראש הוועדה הקבועה שמכהן היום וגם הקודם, במובן הזה של רשות מקומית שאפשר לעבוד אתה, היום יש רשות מקומית שאפשר לעבוד אתה.

עודד פורר: זאת התחושה שלי.

עודד פורר: נפגשתי גם עם הקודם וגם עם הנוכחי, יש עם מי לעבוד.

עודד פורר: אלה אנשי מקצוע שיודעים מה הם עושים.

עודד פורר: כדי להיות פרקטיים, ואני חושב שאתה יכול להיות פרקטי בוועדה ולהוציא מכאן שלושה פתרונות שהם פתרונות אפשריים.

עודד פורר: הדבר הראשון.

עודד פורר: בעיר טבריה יש חפירות בפארק ברקו, סמוך לטבריה העתיקה, מקום מדהים עם פוטנציאל חסר תקדים.

עודד פורר: צריך להפוך את המקום הזה לגן לאומי.

עודד פורר: המשמעות היא השקעה של בין שלושה לחמישה מיליון שקלים בשנה עם רשות הטבע והגנים.

עודד פורר: אני שוחחתי עם מנכ"ל רשות הטבע והגנים והם מוכנים ורוצים לקחת את העניין הזה.

עודד פורר: זה לא כסף גדול במונחים של מדינה.

עודד פורר: זה ייתן לעיר הזאת איזשהו עוגן שהוא לא רק העוגן של התיירות הצליינית.

עודד פורר: אני לא חושב שאפשר לומר שעיר צריכה להיסמך רק על תיירות צליינית.

עודד פורר: התיירות שיכולה להגיע לטבריה היא הרבה מעבר לתיירות הצליינית.

עודד פורר: הדבר השני.

עודד פורר: יש תקציב בהחלטת הממשלה, סדר גודל של חמישה מיליון שקלים, לשיפוץ שאפשר להעביר אותו לטבריה.

עודד פורר: יש בעיה עם החברה הממשלתית, יש שם ויכוחים בתוך משרד התיירות, אבל לא הכול חייב להגיע לחברה הממשלתית.

עודד פורר: תעבירו את זה לרשות המקומית, תנו לרשות המקומית לבצע את השיפוצים שהם צריכים כדי להכין את טבריה לשלב בו היא תיפתח.

עודד פורר: הדבר השלישי.

עודד פורר: ביקרתי במלון חדש מהניילונים שנבנה בטבריה, מלון מפואר ברמה גבוהה.

עודד פורר: צריך להבין שלא נבנים כאן כל שני וחמישי בתי מלון, בטח שלא בעיר הזאת.

עודד פורר: הושקעו שם למעלה מ-100 מיליון שקלים.

עודד פורר: המלון הזה עומד סגור ומסוגר וזה פשוט בזבוז.

עודד פורר: אפשר לפתוח את בתי המלון בטבריה בפורמט שאומר בלי חדרי אוכל, בלי בריכת שחייה, תפתחו את הלינה.

עודד פורר: מה ההבדל בין מי שבא לטבריה לבין מי שבא לאילת?

עודד פורר: כשאתה בא לטבריה, אתה לא בא רק בשביל הבריכה וחדר האוכל אלא אתה בא לטייל ואתה מטייל בכל הגליל, אתה מטייל בכל רמת הגולן, זאת נקודת יציאה מדהימה לטיולים.

עודד פורר: צריך מהר מאוד לפתוח ואני מזכיר בנושא הזה עוד נקודה קטנה שהעלה אותה אתמול ינון אזולאי או בצלאל סמוטריץ'.

עודד פורר: עסקים בסדר גודל הזה עם 100 מיליון שקלים שהושקעו שם ולא נפתחו, לא קיבלו שקל סיוע מהמדינה.

עודד פורר: מה מצפים שהוא יעשה?

עודד פורר: עם מה מצפים שהוא ילך הלאה?

משה גפני: תודה רבה.

משה גפני: המציעים האחרים עדיין לא נמצאים.

קרן ברק: בוקר טוב.

קרן ברק: היינו אתמול בשדולת התיירות בראשותי ובראשות חברתי קטי שטרית ואנחנו מתייחסים לעיר טבריה כאל עיר תיירותית.

משה גפני: מי זה אנחנו?

משה גפני: מי זה אנחנו מתייחסים לעיר טבריה כאל עיר תיירותית?

קרן ברק: מדינת ישראל.

משה גפני: מדינת ישראל לא מתייחסת לטבריה כעיר תיירות.

משה גפני: אני הייתי מעורב בהעברה הזאת שהיה צריך להעביר חמישה מיליון שקלים.

משה גפני: לא מתייחסים.

קרן ברק: אני גדלתי בחיפה וכילדים היינו נוסעים הרבה מאוד לטבריה.

קרן ברק: אנחנו מדברים על לפני 30 שנים.

קרן ברק: 40 שנים.

קרן ברק: בתקופה הזאת היינו נוסעים הרבה לטבריה ופעם בשנה נוסעים לאילת.

קרן ברק: אז לא היו הבדלים בין אילת לטבריה, לפני 40 שנים, אבל לאט לאט הפערים האלה הלכו וגדלו מאוד.

קרן ברק: אני חושבת שחלק מההחלטות שמתקבלות כאן צריכות לסגור את הפערים האלה.

קרן ברק: בשדולה שלנו וגם באופן כללי - מתווה האי הירוק של אילת - התחלנו לגבש ונתנו דחיפה גדולה בשדולה שלנו שכינסנו אז ואמרנו שאנחנו מבקשים שכל בית מלון, בוודאי בטבריה שבנויה על התיירות, יתחילו להתייחס למתווה התו הסגול לבתי המלון.

קרן ברק: לעיר כמו טבריה זה נדרש וזאת פעולת ההחייאה הדרושה שחשובה לה בדיוק כמו לכל עיר אחרת אבל יותר מזה.

קרן ברק: הדיון אתמול עסק בעיקר באטרקציות וכאן חשוב לי שתבינו.

קרן ברק: האטרקציות במדינת ישראל, האטרקציות הפרטיות סגורות.

קרן ברק: אני בטוחה שבעיר ומה שסביב העיר, הן סגורות כי הן פרטיות.

קרן ברק: כל האטרקציות, רשות הטבע והגנים, מסלולי טיולים, רכבל במצדה, כל מה שקשור למדינה ברשות הטבע והגנים – פתוח לקהל.

קרן ברק: כל מה שהוא פרטי – סגור.

קרן ברק: הרכבל במצדה פתוח אבל הרכבל בחרמון סגור.

קרן ברק: כל האטרקציות הפרטיות – טרקטורונים, שייט, רפטינג – סגורות ואילו האטרקציות הממשלתיות פתוחות.

קרן ברק: אתמול הבנו שבעצם לא הייתה פנייה כזאת למשרד הבריאות ואף אחד לא ביקש ממשרד הבריאות לפתח את האטרקציות הפרטיות ולכן הן נשארו סגורות.

קרן ברק: אתמול יצאנו בקריאה גדולה - וביום חמישי כבר שרת התיירות תעסוק בזה ותיכנס לעובי הקורה – שהאטרקציות הפרטיות ייפתחו.

קרן ברק: במקביל דרשנו שגם בתי המלון ייפתחו.

קרן ברק: כל זה קרה אתמול ואנחנו מבקשים כאן לבסס גם כאן

קרן ברק: בוועדה את מה שדרשנו אתמול בשדולה לתיירות ולבקש שנציל את העיר טבריה, בין אם זאת המלונאות, בין אם אלה האטרקציות התיירותיות ונסייע בכל מה שאנחנו יכולים לסייע לעיר.

קרן ברק: (היו"ר שלמה קרעי)

שלמה קרעי: תודה.

שלמה קרעי: חבר הכנסת אבוטבול.

משה אבוטבול: שלום לכל החברים.

משה אבוטבול: ידידי דוקטור קרעי.

משה אבוטבול: אני רוצה לומר שהדיון הזה הוא מהחשובים ביותר להצלת והצלחת העיר טבריה.

משה אבוטבול: אני אומר את זה גם בגלל שאני לקוח של העיר טבריה.

משה אבוטבול: אני מגיע מדי פעם לנפוש שם, גם בקיץ וגם בחורף.

משה אבוטבול: מבחינתנו זה מקום נופש לכל עם ישראל אבל בעיקר לציבור התורני, לציבור החרדי, שמאוד מרגיש מחובר למקום גם בגלל קברות הצדיקים במקום אבל גם בגלל בתי מלון.

משה אבוטבול: לכל אחד יש את סוג הנופש שלו, ואם ציבור מסוים מאוד אוהב לרדת דרומה לכיוון אילת, אז הציבור התורני מרגיש שייכות וקשר לעיר טבריה, גם זיקה תורנית וגם זיקה תרבותית.

משה אבוטבול: אני חושב שבשנים האחרונות חל בעיר טבריה משבר פוליטי לא קטן שמשך אותה זמן רב לתוך מערבולת אבל ברוך השם בחצי השנה האחרונה חלה התאוששות בנושא הזה.

משה אבוטבול: אני קצת בקשר עם האנשים בטבריה והם מתחילים לראות תנופה מסוימת.

משה אבוטבול: (היו"ר משה גפני)

משה גפני: מה אתה מציע לעשות?

משה גפני: אני בטבריה עשרות שנים ואני לא רואה שהמדינה מתייחסת לטבריה.

משה אבוטבול: נדמה לי שיש לך נציג בטבריה.

משה גפני: יש לי נציג גם בבית שמש, גם בטבריה, גם בנהריה ובכל הארץ.

משה גפני: העניין הזה לא רלוונטי.

משה אבוטבול: יש את משה שטרית בית שמש.

משה אבוטבול: אני מציע שבגלל שטבריה היא באמת עיר שנושמת את התיירות והיא חייבת את התיירות להצלחתה, לתת יותר הקלות בנושא כמו שעשו באילת ובים המלח.

משה אבוטבול: להבין שטבריה זה מקרה שונה.

קטי קטרין שטרית: אני רוצה קודם כל לדבר על נתונים כדי שתבינו על מה מדובר.

קטי קטרין שטרית: כשיש נתונים, אתה יכול לקבל החלטות.

קטי קטרין שטרית: אנחנו מדברים על 43 בתי מלון ומלוניות, על כ-4,500 חדרים כאשר תפוסת בתי המלון ב-2019 הייתה 85 אחוזים.

קטי קטרין שטרית: אנחנו מדברים על תיירות מאוד ענפה.

קטי קטרין שטרית: אני טוענת שבגלל שאין להם לובינג כמו שהיה לדוגמה לגבי אילת ולגבי ים המלח, אז שמים את טבריה קצת בצד.

קטי קטרין שטרית: מה שחמור זה שנתוני לשכת התעסוקה בטבריה מראים את שיעור האבטלה.

משה גפני: סליחה שאני מפריע לך.

משה גפני: אני שנים מתלבט בשאלה הזאת.

משה גפני: למה לאילת יש יותר לובינג?

משה גפני: אני מאוד תומך באילת.

משה גפני: למה לים המלח יש יותר לובינג?

משה גפני: למה לטבריה אין?

עודד פורר: אסור להפוך את זה למלחמה בין עיר לעיר.

משה גפני: ודאי שלא.

משה גפני: אני לא אסכים לזה בשום אופן.

משה גפני: אבל למה זה קורה בטבריה?

משה גפני: למה?

משה אבוטבול: יש מאפיינים דומים.

קטי קטרין שטרית: אגב, לאורך כל הדרך כאשר דיברו על אילת וים המלח, תמיד ציינתי את טבריה, כי מה שאפשר לעשות לאילת, אפשר גם לעשות לגבי טבריה.

קטי קטרין שטרית: אם אנחנו מדברים על איך עושים את זה, זאת לא בעיה.

קטי קטרין שטרית: אני חושבת שגם ראש העיר וגם הנהלת העיר תסכים לכל תנאי – בכניסה בדיקות, ביציאה בדיקות, כל מה שצריך – גם אם חלילה וחס תהיה איזושהי הדבקה, לא סוגרים את כל טבריה אלא סוגרים את אותו בית מלון בו יש הדבקה למען יראו ויראו.

קטי קטרין שטרית: זאת אומרת, יש אמצעים איך אפשר לעשות את זה בצורה הכי בריאה.

קטי קטרין שטרית: אתה כל הזמן שאלת מה צריך לעשות ואיך לעשות.

קטי קטרין שטרית: אני אומר לך.

קטי קטרין שטרית: אני תמיד מסתכלת על פתרונות לטווח קצר ועל פתרונות לטווח ארוך.

קטי קטרין שטרית: בטווח הקצר אין צל של ספק שצריך לפתוח.

קטי קטרין שטרית: צריך לפתוח עם כל התנאים המגבילים.

קטי קטרין שטרית: אתמול העלינו נושא בשדולה.

קטי קטרין שטרית: קרן ניסתה להסביר את זה לאנשים אבל אני חושבת שאתם עדיין לא מבינים.

קטי קטרין שטרית: כשאנחנו פנינו למשרד הבריאות וביקשנו לשאול אותו לגבי טבריה או לגבי האטרקציות, הוא לא ידע לענות.

קטי קטרין שטרית: כשדיברנו על אטרקציות בחוץ, הוא אמר שאף אחד לא ביקש.

קטי קטרין שטרית: אתה מכיר את הבדיחה המפורסמת על אותו נשיא שאימא שלו לא הצביעה עבורו ואמרה שהוא לא ביקש שהיא תצביע עבורו.

קטי קטרין שטרית: כנראה לא ביקשו ממשרד הבריאות לפתוח את האטרקציות.

קטי קטרין שטרית: תפתחו את האטרקציות בחוץ.

קטי קטרין שטרית: מה יותר טוב מזה?

קטי קטרין שטרית: זה באוויר הפתוח.

קטי קטרין שטרית: נוסעים לדובאי כדי לעשות טיול ג'יפים.

קטי קטרין שטרית: הפייסבוק מלא בסרטונים, בדובאי עושים טיולי ג'יפים וזה כשאפשר לעשות את זה בצפון.

קטי קטרין שטרית: הזכירו כאן את רמת הגולן וכולי.

קטי קטרין שטרית: כל הצימרים בצפון פתוחים.

קטי קטרין שטרית: איפה הם נמצאים?

קטי קטרין שטרית: בדרך כלל במושבים, במועצות אזוריות וכבשת הרש, טבריה, הכול בה סגור.

קטי קטרין שטרית: אתה מבין?

קטי קטרין שטרית: זה משהו שקשה לי לקבל.

קטי קטרין שטרית: לטווח ארוך אני מציעה להנהלת העיר לבקש פתרונות לטיפול נקודתי.

קטי קטרין שטרית: לא הגיוני מה שקורה בטבריה.

קטי קטרין שטרית: זה פשוט לא הגיוני.

קטי קטרין שטרית: זה שכל הזמן הטיפול הוא בפלסטר או באקמול ולא באנטיביוטיקה, זה לא עוזר.

ינון אזולאי: גם אני שותף בשדולה למען טבריה שחברי עודד פורר מוביל ביד רמה.

ינון אזולאי: בשבוע שעבר פגשתי כאן את ראש העיר, בועז יוסף.

ינון אזולאי: עודד, אני מצטרף לדבריך.

ינון אזולאי: בשנה האחרונה מוני מעתוק עשה עבודה טובה והכין את הקרקע לבועז יוסף שהוא איש מקצוע ממדרגה ראשונה.

ינון אזולאי: אני מכיר את שניהם ממשרד הפנים ויודע שהם מסתכלים על מה שטוב לעיר ולא מה שחלילה רע לעיר.

ינון אזולאי: אתה שאלת למה זה קורה.

ינון אזולאי: כשאני הייתי במשרד הפנים, נגב גליל, עשינו שם סיורים.

ינון אזולאי: לצערי לא היו אנשים.

ינון אזולאי: היה כסף.

ינון אזולאי: תסתכל בקולות הקוראים של משרד נגב גליל ואני מדבר על מיליוני שקלים.

ינון אזולאי: היו חמישה מיליון שקלים לטיילת, עוד לספרייה ולעוד דברים אבל לא ידעו לקחת את זה.

ינון אזולאי: שלחו אליהם אנשי מקצוע אבל לא ידעו לקחת את זה.

ינון אזולאי: המשרד ניסה לעזור אבל לצערי לא היה פרטנר מהצד השני.

ינון אזולאי: אני חושב שהיום נמצאים שם אנשי מקצוע שידעו לקחת.

משה גפני: תכף נשמע.

משה גפני: בועז יוסף והחברים כאן יתייחסו לזה.

ינון אזולאי: אני חושב שאם יש את החלטת הממשלה לגבי חמישה מיליון שקלים, אם זקוקים ליותר, תמיד כשיש החלטה קיימת, זה יותר קל לעשות.

ינון אזולאי: הפתרון הוא לבוא ולעשות וברגע שיראו שאפשרי, לתת להם את כל האפשרויות.

ינון אזולאי: אם קשה לעשות דרך החברה הממשלתית, אפשר לעשות דרך העירייה ישירות, דרך הרשות לפיתוח הגליל, עם כמעט אפס אחוז בירוקרטיה ולהתחיל להניע את זה.

ינון אזולאי: יש שם היום את ראש העיר הטוב ביותר.

משה גפני: תכף נברר את זה.

משה גפני: תודה.

משה גפני: שלמה קרעי, בבקשה.

שלמה קרעי: המצב בתקופת הקורונה רק מראה לנו בזכוכית מגדלת את השבריריות של העיר טבריה.

שלמה קרעי: הדברים רק מתגלים עכשיו, עד כמה התיירות שם כנראה לא מספיק ואין את מי שמאגד את כל מה שצריך סביב התיירות שזה משאב.

שלמה קרעי: טבריה היא משאב תיירות מאוד גדול ובתקופה כזו של קורונה אנחנו מגלים שהכול שברירי ומאוד בעייתי עם אחוזי אבטלה מאוד גבוהים ומשפחות שקורסות.

שלמה קרעי: אם חבר הכנסת ינון אזולאי אומר שיש כסף וכי שר הנגב והגליל בעד העניין, אני חושב שלא נשאר לנו אלא לחבר את הקצוות האלה ושיתחילו להשקיע בעיר הזאת.

משה גפני: תודה רבה.

משה גפני: אתה עוד תיווכח לדעת על דברים מעניינים.

משה גפני: אופיר כץ, בבקשה.

אופיר כץ: תודה רבה אדוני היושב ראש.

אופיר כץ: תודה רבה ליוזמי הדיון, למיקי וכל מי שהצטרף.

אופיר כץ: טבריה עיר חשובה לכל אזרח.

אופיר כץ: אני כתושב עפולה, בעבר טבריה הייתה מקום בילוי שלי ושל ההורים שלי.

אופיר כץ: טבריה הייתה מוקד הבילוי המרכזי.

אופיר כץ: גם כיושב ראש השדולה יחד עם חבר הכנסת פורר, ביקרנו שם.

אופיר כץ: בנוסף כך אני ביקרתי שם כמה פעמים ונפגשתי גם עם בעלי עסקים, גם עם בעלי המלונות, גם עם ראש המועצה הממונה הקודם וגם עם הנוכחי.

אופיר כץ: המצב של העיר קשה.

אופיר כץ: זה נראה כאילו כל משבר שיכול להיות לעירייה, קרה בטבריה.

אופיר כץ: חשבים מלווים, תוכניות הבראה אחת אחרי השנייה שלא הצליחו, ראש עיר שמודח ושוב מועצה ממונה.

אופיר כץ: כל הניסים והנפלאות קרו לטבריה.

בצלאל סמוטריץ': רון קובי לא היה לאף עיר אחרת.

אופיר כץ: העיר הזאת אמורה להיות פנינה ולא עיר שבאה לכאן כל הזמן בבקשת עזרה.

אופיר כץ: היא אמורה להסתדר אבל זה לא קורה ומאחר וזה לא קורה, כאן אנחנו צריכים להיכנס לתמונה ולראות איך אפשר להציל את העיר ולהחזיר אותה למסלול נכון ויציב.

אופיר כץ: לפני כמה חודשים עברה החלטת ממשלה.

אופיר כץ: הייתי שמח שנציגת האוצר תגיד לנו מה הסטטוס של אותה החלטה, מה יצא ומה בביצוע.

אופיר כץ: בזמנו דיברתי במליאת הכנסת וביקשתי להחיל על טבריה על תוכנית הקפסולות שנקבעה בים המלח ובאילת.

אופיר כץ: הייתה תוכנית שהמועצה הגישה אבל היא לא התקבלה.

אופיר כץ: גם אם התוכנית לא כוללת את כל בתי המלון בטבריה, יש רצועה, יש מקבץ של בתי מלון שאפשר לעשות אותם כקפסולה בדיוק כפי שעשו בים המלח ואפשר לשלוט באירוע הזה.

אופיר כץ: עדיין בחרו לא לפתוח את בתי המלון.

אופיר כץ: אפשר לפתוח בלי חדרי האוכל ולהשאיר את המסעדות וזאת כדי להחיות עוד יותר את העסקים.

אופיר כץ: אדוני היושב ראש, אני חושב שאולי נוציא לממשלה מכתב בחתימתך ושאר חברי הוועדה.

אופיר כץ: יש מכתב שהגיע מהעירייה בבקשת עזרה - לטעמי הוא קצת מפוצץ ואפשר להתכווץ - לצרכים של העיר.

אופיר כץ: לפנות לממשלה בתוכנית נוספת כי הקודמת לא הספיקה.

משה גפני: תודה.

משה גפני: בצלאל.

בצלאל סמוטריץ': אני הולך להגיד משהו קצר מאוד.

משה גפני: אני מבקש לשמוע את ראש העיר, לאחר שחברי הכנסת מסיימים, שיושב אצלו מנכ"ל משרד התיירות אמיר הלוי.

משה גפני: אני אבקש לשמוע את שניהם ב-זום.

בצלאל סמוטריץ': אדוני היושב ראש, השאלה אם אנחנו רוצים להמשיך לדבר או שאנחנו גם רוצים להועיל.

בצלאל סמוטריץ': הרי יש כאן דז'ה וו.

בצלאל סמוטריץ': היה דיון כזה בדיוק בוועדה הזו לפני כחודשיים.

בצלאל סמוטריץ': היה כאן מוני מעתוק, ראש העיר הקודם הממונה.

בצלאל סמוטריץ': היה סיכום לפיו הוועדה קראה לממשלה יחד עם העירייה לגבש הצעת מחליטים גדולה לטיפול נקודתי בעיר טבריה.

בצלאל סמוטריץ': העלינו כאן בדיון ההוא את כל החוזקות והמאפיינים הייחודים של טבריה ולמה צריך להפוך אותה.

בצלאל סמוטריץ': קראנו למשרד האוצר.

בצלאל סמוטריץ': אמרנו שאנחנו מבינים שעכשיו אין תקציב, אחד חלקי 12, אבל אמרנו שצריך להחיל עכשיו את הצעת המחליטים כדי למצוא לה מקורות תקציביים ולכלול אותה בתקציב 2021.

בצלאל סמוטריץ': בדיון הזה, אדוני, אם אנחנו רוצים להועיל ולא רק לדבר, צריך היה להתחיל מהסוף של הדיון הקודם.

בצלאל סמוטריץ': קרי, לשאול את העירייה, לשאול את משרד האוצר, איפה עומדת עבודת המטה להכנת הצעת המחליטים, מתי היא מגיעה לממשלה באופן שבו יהיה ברור שהמקורות התקציביים שלה נמצאים בתקציב המדינה ל-2021 לכשיעבור.

משה גפני: תכף נברר את העניין הזה.

בצלאל סמוטריץ': צריך להיות תכליתיים כי זה שכל אחד כאן יספר מה הוא עשה בטבריה וכמה פעמים הוא ביקר, זה לא יועיל.

משה גפני: אבל אף אחד לא יכול לוותר במיוחד שכולם חושבים שאנחנו ערב בחירות.

משה גפני: בבחירות מגיעים לטבריה.

בצלאל סמוטריץ': קטונתי מלתת לך עצות אבל יכולת לפתוח את סיכום הדיון הקודם ולהתחיל ממנו.

משה גפני: תכף נעשה את זה.

משה גפני: ניר ברקת, בבקשה, בקצרה.

ניר ברקת: כל פעם שאני מדבר, אתה מבקש ממני לדבר בקצרה.

משה גפני: עשיתי את החשבון לכמה אמרתי לדבר בקצרה.

ניר ברקת: אבל לי כל פעם אתה אומר את זה.

משה גפני: בסדר.

משה גפני: דבר באריכות.

ניר ברקת: אני רוצה לשים את האצבע על הבעיה.

ניר ברקת: הבעיה היא מה רמת המוכנות של הממשלה לשחרר את המגזר העסקי התיירותי, האטרקציות, לשחרר אותן להיפתח על פי התו הסגול.

קריאה: אין כזאת.

ניר ברקת: זה האתגר.

ניר ברקת: יש לנו את החיסון באופק, אבל לפני כן אני טוען שברגע שהמדינה תדע להפעיל את השלטון המקומי – סליחה אני סוטה לרגע אבל זאת הנקודה – ולהתנפל על אנשים בסיכון גבוה ותדע להוריד את התחלואה בקרב אנשים בסיכון גבוה, 15 אחוזים מהאוכלוסייה, יש לך מרחב תמרון גדול יותר לפתוח את העסקים.

ניר ברקת: זה האתגר לטבריה, לירושלים, לכל ענף התיירות, לכל ענף האטרקציות והמסחר.

ניר ברקת: במיוחד כאשר אנחנו רואים שהחיסונים באופק.

ניר ברקת: דרגת רמת השחרור שהמדינה יכולה להרשות לעצמה לאפשר לעסקים להיפתח.

ניר ברקת: אני לא אגלה כאן סוד שכולם מכירים אותו.

ניר ברקת: יש מלונות במדינת ישראל שעברו בלי אישור, עם אישור, למתכונת של צימר הם עובדים במתכונת של צימרים.

ניר ברקת: אני טוען שצריך לזרום ואם הפיילוט באילת מצליח, תרחיב אותו, מיד תרחיב אותו לכל המלונות במדינת ישראל.

ניר ברקת: לא לפחד ולא לחשוש.

ניר ברקת: ללכת ולסייע באמצעות השלטון המקומי ולהוריד את התחלואה בעיקר בקרב אנשים שהם בסיכון גבוה, גם אם התחלואה תעלה, זה לא יקרין על בתי החולים.

ניר ברקת: כאן אנחנו צריכים אומץ לב ציבורי ולדעת לנהל נכון ולפתוח את העסקים.

ניר ברקת: לגבי טבריה ספציפית.

ניר ברקת: יש פעולות שהמדינה צריכה לעשות מול העירייה ואלה השקעות בתקציבים לפיתוח הטיילת.

ניר ברקת: זה סיפור אחד.

ניר ברקת: הסיפור השני הוא מיקוד על העסקים עצמם.

ניר ברקת: סיוע לעסקים.

ניר ברקת: אני חוזר לבקשה שציינתי בתחילת הדיון.

ניר ברקת: אנחנו חייבים מיד, דחוף, לפני שיהיה מאוחר מדי בסוף השנה.

ניר ברקת: אני בטוח שאנחנו צריכים להכניס סדרה של תיקונים לטובת העסקים שלא יקרסו וזה כולל גם את טבריה.

משה גפני: תודה רבה.

משה גפני: אופיר סופר, בקצרה אם אפשר.

אופיר סופר: בוקר טוב אדוני היושב ראש.

אופיר סופר: גם אצלנו יש בחירות ולכן חשוב שגם אני אתייחס.

אופיר סופר: לגופו של עניין וברצינות.

אופיר סופר: אני רוצה להמשיך מהכיוון שדיבר חברי בצלאל סמוטריץ' לגבי הצעת המחליטים.

אופיר סופר: כולם מדברים על התיירים וזה דבר חשוב מאוד.

אופיר סופר: אנחנו צריכים לזכור שטבריה נכנסה למשבר הזה, למשבר הקורונה הגדול, הרבה יותר חלשה.

אופיר סופר: היא כבר הייתה בקריסה, מתחת לקו האדום.

אופיר סופר: היא הייתה בערך בגובה של הכינרת באותה תקופה.

אופיר סופר: סוגיית החינוך היא סוגיה שזורמת גם כן מתחת למים ובשקט ואנחנו לא יודעים בדיוק מה קורה שם.

אופיר סופר: חשוב מאוד שהצעת המחליטים תכלול מרכיב שעוסק בסוגיית החינוך.

אופיר סופר: חיזוק החינוך בעיר טבריה.

משה גפני: תודה רבה.

משה גפני: אני מבקש להעלות ב-זום את בועז יוסף ואת אמיר הלוי, מנכ"ל משרד התיירות.

משה גפני: שלום לכם.

משה גפני: אני מבקש להוסיף על הדברים שאמרו החברים.

משה גפני: אני מלווה את טבריה הרבה מאוד שנים.

משה גפני: יש שם משהו שאי אפשר להבין אותו.

משה גפני: אנחנו מדברים על התיירות והתיירות זה דבר יפה ונכון, וטבריה היא עיר תיירותית שלא מנצלת את התיירות שבה כדי לפתח את העיר, אבל יש הרבה דברים כאשר היו החלטות ממשלה, בחלקן הייתי מעורב, ובסופו של דבר לגבי מה שקורה שם וזה אמור לגבי ראש העיר לדורותיו – אני לא מדבר על ראש העיר היום שהוא בתפקידו תקופה קצרה – נשאלת השאלה למה זה קורה בטבריה.

משה גפני: אני רוצה לדעת.

משה גפני: אנחנו רוצים לדעת איזה תקציבים מוכנים לטבריה שעדיין אתה בועז יוסף לא מקבל.

משה גפני: איזה תקציבים החליטה הממשלה בהחלטות ממשלה קודמות שחלקם לא יושמו.

ניר ברקת: ומה צריכים העסקים.

משה גפני: כן.

משה גפני: אני מבקש לדעת גם לגבי העסקים, כפי שאומר ניר ברקת, אבל אני רוצה לדעת לגבי התיירות.

משה גפני: טבריה היא עיר תיירות.

משה גפני: זה לא כמו שמשה אבוטבול אומר שרק החרדים באים לשם.

משה גפני: לא רק החרדים באים אלא באים כולם.

ניר ברקת: טבריה יכולה להיות עוגן לתיירות.

משה גפני: לאו דווקא תיירות צליינית.

משה גפני: זאת עיר שיש בה את הכינרת.

משה גפני: הקדוש ברוך הוא חנן אותה במקומות שכולם רוצים לנסוע אליהם.

משה גפני: למה זה לא מתפתח?

משה גפני: למה פעם אחר פעם מגיע מנכ"ל משרד התיירות לוועדת הכספים ואנחנו כל פעם שואלים למה וגם עכשיו אנחנו שואלים למה.

בועז יוסף: בוקר טוב לכם.

בועז יוסף: תודה רבה על הדיון.

בועז יוסף: ברשותך אדוני היושב ראש, תן לי חמש דקות להעלות כמה נקודות ואחר כך אני אגיע לשאלה שלך.

בועז יוסף: אני בן העיר טבריה, יליד העיר טבריה, אוהב את טבריה ומעריך את טבריה.

בועז יוסף: במשך שנים רבות וארוכות, גם כשהייתי.

בועז יוסף: ..

בועז יוסף: לפני 15 שנים.

בועז יוסף: באו חברי כנסת, באו שרים, אפילו ראש הממשלה היה כאן.

בועז יוסף: באים לכאן ומשתמשים בצמד מלים ידוע – פוטנציאל מבוזבז.

בועז יוסף: מצהירים ואומרים שיש כאן פוטנציאל מבוזבז, נוסעים בחזרה דרך הבקעה, במפגש הבקעה לוחצים על כפתור ה-ריסט, מגיעים לירושלים ושוכחים הכול.

בועז יוסף: מרגע זה והלאה, הפוטנציאל ממשיך להיות מבוזבז.

בועז יוסף: כך שנה אחרי שנה, עד שהגענו למצב שטבריה עיר מתה.

בועז יוסף: בואו נשים את זה על השולחן.

בועז יוסף: נגמרה טבריה.

בועז יוסף: טבריה לא קיימת.

בועז יוסף: הסיפור של המלונאות שנסגר, זה היה הקש ששבר את גב הגמל.

בועז יוסף: אתם יכולים לבוא לכאן עכשיו ולראות עסקים סגורים, אתם יכולים לבוא למרכז העיר ולראות שמרכז העיר שומם, אתם יכולים לראות שיש כאן 35 אחוזים אבטלה, אנשים לא מועסקים שכירים, ועוד 15 אחוזים עצמאים.

בועז יוסף: זה אומר ש-50 אחוזים מתושבי טבריה לא מועסקים.

בועז יוסף: זה לא נכון שטבריה היא של חרדים.

בועז יוסף: טבריה היא לא של חרדים.

בועז יוסף: טבריה היא של תיירים.

בועז יוסף: זאת עיר תיירות בלבד.

בועז יוסף: הכול נשען על התיירות.

בועז יוסף: מהבוקר עד הערב אנחנו אמורים לדבר תיירות אבל איך אני יכול לדבר תיירות ואיך אני יכול למשוך תיירות?

בועז יוסף: אין כאן השקעות.

בועז יוסף: אם אנחנו ממשיכים, אנחנו רואים מקומות אחרים בעולם.

משה גפני: למה?

משה גפני: למה זה כך?

בועז יוסף: עם המצב הסוציו אקונומי 4 שיש לי כאן, עם הארנונה למגורים שיש לי בשיכון א', ב', ג', ד' וקריית משה.

בועז יוסף: תנו לי מגדל עזריאלי אחד ואני נותן לכם את כל השכונות האלה.

בועז יוסף: לא שאנחנו חלילה מזלזלים בשכונות אבל העיר טבריה זאת עיר שהיא מורכבת ועכשיו בשנים האחרונות נכנסה אוכלוסייה חדשה ואפילו לא דאגו לה לתשתיות ציבוריות אלא העיקר, בואו נכניס מגורים, בואו נכניס עוד בלוקים, בואו נכניס עוד בטון וכל זה בלי בתי ספר, בלי גני ילדים, בלי שטחי ציבור.

בועז יוסף: כן, ככה, ככה נהגו בטבריה.

בועז יוסף: אני מדבר כרגע ממר לבי.

בועז יוסף: בבקשה, נכון כל מה שאתם אומרים אבל בואו נשנה את השיח ובמקום צמד המלים פוטנציאל מבוזבז, בואו נעשה יחד פוטנציאל ממומש.

בועז יוסף: כדי לממש אותו אני חייב החלטת ממשלה.

בועז יוסף: אני אומר לכם בשיא הצניעות שיש עם מי לעבוד.

בועז יוסף: יש לכם כרגע עם מי לעבוד.

בועז יוסף: אם לא תעבדו עכשיו, אתם כמשרדי הממשלה וחברי הכנסת, אם לא ייכנסו עכשיו לפעולה, בחיים לא תיכנסו.

בועז יוסף: לא תהיה לכם הזדמנות כזאת.

בועז יוסף: אני לא עובד כאן משיקולים פוליטיים אלא אני עובד נטו לטובת העיר והעירייה, כדי שיהיה כאן טוב יותר.

בועז יוסף: אני לא רואה כרגע פוליטיקה מול העיניים שלי.

בועז יוסף: בואו תראו מה אנחנו עושים בעיר.

בועז יוסף: מכניסים סחורות בחזרה לחנויות שלא יהיה כאן שוק כמו בעזה, מנסים לסדר את הטיילת עד כמה שאפשר, אבל אני צריך את העזרה של כולם ואלה לא רק המלונות.

בועז יוסף: הצענו מתווה למלונות, הצענו מתווה בשיטה אחרת, הצענו שיבואו לכאן וכל מי שרוצה ייבדק לפני כן ויראה שאין לו קורונה.

בועז יוסף: הוא יגיע למלון.

בועז יוסף: לא סוגרים את חדרי האוכל.

בועז יוסף: סוגרים את הלובי ומי שרוצה יקבל מנות בטייק אווי מבחוץ.

בועז יוסף: ירצה – יבוא.

בועז יוסף: לא ירצה – לא יבוא.

משה גפני: ראש העיר, אני מבקש לדעת איזה החלטות הממשלה קיבלה, מה היא חייבת לעיר טבריה שעדיין לא בוצע.

בועז יוסף: בנושא של תיירות.

בועז יוסף: בשנת 2012 התקבלה החלטת ממשלה שמשקיעים בתיירות.

בועז יוסף: לצערי הרב יש כרגע כ-60 מיליון שקלים שהם עדיין תקועים בין משרד התיירות לבין החברה הממשלתית.

בועז יוסף: נמצא כאן מנכ"ל משרד התיירות שיושב לידי.

בועז יוסף: יש מלחמה, כן, מלחמה, בין משרד התיירות לבין החמ"ת ואנחנו העיר הקטנה שם.

בועז יוסף: אם אנחנו בארבעת החודשים, עד פסח, שלושה וחצי חודשים לא נשנה, לא נהפוך את העיר ולא נכין את העיר לתיירות, פספסנו את העונה הבאה.

משה גפני: אני שואל את אמיר הלוי.

משה גפני: כל פעם אני שומע את אותו הדבר.

משה גפני: למה הכסף לא עובר לתיירות?

אמיר הלוי: אני מצטער, אני אצטרך לתת תשובה מפורטת היות ועל סדר היום ועל שולחן ראש העיר – זאת הזדמנות לאחל לו בהצלחה – אני רוצה לעבור נקודה נקודה.

אמיר הלוי: דבר ראשון, אני חושב שנאמרו כאן דברים נכונים, צריך להבין אותם ואי אפשר לעבור ישר לנקודה ולשאול למה הכסף לא עובר.

אמיר הלוי: טבריה סבלה בשנים האחרונות מחוסר יציבות ניהולית ומשרד התיירות בשנים האלה לפחות שמר את ה-70 מיליון שקלים, או כמה שהם, ולא בזבז אותם והכסף לא ירד למצולות כמו פרויקט הטיבריום שאנחנו מנסים לשקם אותו.

אמיר הלוי: ברגע שיש חוסר יציבות ניהולית בעירייה ובחברה הממשלתית לתיירות, אנחנו לא משחררים תקציבים.

אמיר הלוי: ברגע שנפתור את הבעיות, ואנחנו יודעים לפתור בעיות - לכן אילת עם תשתיות משופרות, ים המלח עם פרויקט מאוד מוצלח, עכו ואני יכול לתת עוד המון דוגמאות – בטבריה שמרנו את התקציבים ליציבות ניהולית ושיהיה לנו עם מי לעבוד.

אמיר הלוי: לפני חצי שנה יחד עם השר אסף זמיר, שר התיירות דאז, לפני חודש עם השרה אורית פרקש, היינו בטבריה.

אמיר הלוי: אני נמצא כאן הרבה.

אמיר הלוי: סוכם שהחמישה מיליון שקלים שהוזכרו כאן יוצאו לעבודה.

אמיר הלוי: לפני חצי שנה, נשקם את הטיילת.

משה גפני: מתי אתם יוצאים לעבודה עם החמישה מיליון שקלים?

אמיר הלוי: אני אסביר.

אמיר הלוי: בדיוק אני כאן בביקור שתוכנן עוד לפני שידענו שיש ישיבת ועדה.

אמיר הלוי: החברה הממשלתית לתיירות קיבלה תקציב לפני חצי שנה לשכור צוות מקצועי ולהתחיל לבצע שיפור בטיילת.

אמיר הלוי: אמר ראש המועצה הממונה, הגדיר אותה כפי שהיא נראית היום.

אמיר הלוי: אם רוצים שהמלונות ייפתחו, אם רוצים שהעסקים ייפתחו, צריך לשפר תיירות, צריך פרחים, צריך תאורה, צריך פחים, צריך ספסלים.

אמיר הלוי: ברגע שיש חברה ממשלתית שמתנהלת בצורה לא מקצועית – ואני אומר רק שאם התעשייה האווירית או רפא"ל היו מתנהגים בקוד הגנטי כפי ששם מתנהלים, לא הייתה לנו כיפת ברזל והמטוסים של התעשייה האווירית היו נופלים ואת זה אני מנסה לתקן.

אמיר הלוי: בינתיים כל פתרון שיהיה, להעביר לחברת ביצוע אחרת, בהסכמת האוצר אנחנו נתקע אותו.

עודד פורר: הוא אומר שחצי שנה הם לא התקדמו.

עודד פורר: הוא מוכן לכל פתרון, שבמקום שהכסף יעבור לחמ"ת שכבר חצי שנה לא עשתה כלום, יעבירו את זה לרשות לפיתוח הגליל.

שלמה קרעי: הכסף עבר.

עודד פורר: הכסף כרגע בחמ"ת.

עודד פורר: תקוע בחברה הממשלתית.

קרן ברק: תעביר את זה לחברה אחרת של משרד התיירות.

משה גפני: הכסף עבר לחמ"ת?

משה גפני: למה לא לרשות המקומית?

אמיר הלוי: התקציב יושב שם.

משה גפני: למה לא לרשות המקומית?

אמיר הלוי: אני רוצה לתת לכם דוגמה.

אמיר הלוי: לפני שלוש שנים כשהבנו שלאילת מגיעות 60 טיסות שבועיות בחורף, העמדנו יחד עם העירייה 10 מיליון שקלים ותוך חצי שנה הטיילת עברה שיפור נראות ואני מזמין את כל מי שמגיע לעיר לראות מה קורה שם.

אמיר הלוי: טיילת לתפארת.

אמיר הלוי: זאת בדיוק הייתה הכוונה ומה שרצינו לעשות כאן.

אמיר הלוי: למשרד התיירות אין זרוע ביצוע נוספת שיכולה לעבוד.

קרן ברק: למה לא הרשות המקומית?

משה גפני: מר הלוי, תענה לי בבקשה תשובה.

משה גפני: אתם יכולים להעביר את התקציבים האלה לרשות המקומית?

אמיר הלוי: אנחנו נשמח להעביר את זה לרשות המקומית.

אמיר הלוי: צריך את אישור משרד האוצר, החשב הכללי.

קרן ברק: נבקש את זה.

אמיר הלוי: אנחנו עושים את זה בהרבה רשויות.

אמיר הלוי: אין לנו חברת ביצוע.

אמיר הלוי: אנחנו נשמח לסיוע שלכם.

קרן ברק: ביקשת ממשרד האוצר להעביר להם ישירות?

משה גפני: אני תכף חוזר אליכם.

משה גפני: אני מבקש להעלות את מעין ספיבק ממשרד האוצר.

משה גפני: אנחנו מבקשים הכסף שהממשלה החליטה עליו לגבי הנושא של טבריה, לא יעבור דרך החברה הממשלתית לתיירות אלא יעבור ישירות לרשות המקומית.

משה גפני: הסיפור הזה חוזר על עצמו כל הזמן.

משה גפני: יש לי חשד שאתם רוצים שהכסף לא יצא.

משה גפני: יש היום ראש רשות מקומית – כבר השני – שהוא עובד מדינה.

משה גפני: הוא בעצם היה עובד של משרד הפנים, הוא היה הממונה על המחוז.

משה גפני: למה אי אפשר להעביר את הכסף הזה, לפחות את החמישה מיליון שקלים, לשפץ את הטיילת ולעשות את הדברים שצריך לעשות, שיעברו ישירות לרשות המקומית שהיא תהיה אחראית לזה?

משה גפני: תשובה.

מעין ספיבק: אני אומר שבסך הכול התקציבים האלה הוקצו דרך משרד התיירות כי משרד התיירות הוא אחראי על שיקום התיירות בישראל.

מעין ספיבק: כרגע אני יודעת שיש בעיה ונכון מאוד להשתמש בתקופה הזו בה יש פחות תיירות על מנת לפתח את תשתיות התיירות.

מעין ספיבק: אנחנו רואים כל דרך שבה יהיה אפשר להתחיל את העבודה, אנחנו נתמוך בה כולל להעביר לרשות המקומית את התקציב.

מעין ספיבק: צריך לומר שהבעיה הזאת צריכה להיפתר קודם כל במשרד התיירות.

מעין ספיבק: אם משרד התיירות מאשר את ההעברה הזאת, אנחנו נעשה את כל מה שצריך כדי לסייע ולהעביר את התקציבים.

אופיר כץ: לכן השאלה הייתה חשובה.

אופיר כץ: מסתבר שהוא אפילו לא פנה אליהם.

ניר ברקת: זה חשוב אבל אם מישהו כאן משלה את עצמו שחמישה מיליון שקלים לפיתוח העיר טבריה יצילו את העיר, אתם הזויים.

אופיר כץ: אבל אם הוא לא יפתור את זה, הם לא יראו את החמישה מיליון שקלים.

משה גפני: תאמרי לי בבקשה לגבי ה-60 מיליון שקלים שצריך להעביר להם.

מעין ספיבק: לגבי ה-60 מיליון שקלים, העמדה היא אותה עמדה.

מעין ספיבק: ככל שהמשרד והחמ"ת יאשרו שהם מעבירים את התקציב הזה, אנחנו נעביר אותו לרשות המקומית.

משה גפני: תודה.

משה גפני: דוד, אני שואל אתכם.

משה גפני: הייתי בטבריה כמה פעמים והנושא הזה כל הזמן חוזר על עצמו, שצריך להעביר את הכסף ולא מעבירים אותו.

משה גפני: למה זה קורה.

דוד אוחנה: בהתחלה הם אמרו שלא היה עם מי לדבר.

דוד אוחנה: כבר 10 חודשים יש ועדה ממונה, יש אנשי מקצוע ועדיין זה לא מסתדר.

משה גפני: למה?

דוד אוחנה: יש מריבות בין החמ"ת לבין המשרד.

דוד אוחנה: התשובה של נציגת משרד האוצר שאם יהיה אישור של החמ"ת ושל משרד התיירות.

דוד אוחנה: החמ"ת לא ייתן אישור.

דוד אוחנה: זאת מלחמת היהודים.

דוד אוחנה: אם כאן תהיה החלטה שמעבירים את זה לרשות המקומית, זה מצוין, אבל בלי אישור של החמ"ת זה יימשך עוד 20 שנים.

רפאל טרבלסי: תודה על הדיון, הרב גפני.

משה גפני: מה שעכשיו אמרת יעזור לי בפריימריס.

רפאל טרבלסי: אני ודוד שקלנו האם להגיע לדיון כי כמו שאמר בצלאל גם בפעם שעברה היינו בדיון מאוד משמעותי אליו באנו עם הרבה ציפיות ותקוות לעיר אבל לצערי לא קרה דבר הלכה למעשה למרות שחשבנו שתהיה יותר פרקטיקה.

רפאל טרבלסי: רובכם העליתם את הנושא של התיירות בשל הקורונה וזה בסדר וזה נכון וצריך לעזור.

רפאל טרבלסי: אגב, אם אתם רוצים באמת לסייע לטבריה באופן ממשי, בדבר הכי קטן – לדעתי צריך לתת, ושקלנו את זה ביחד, פטור מארנונה, סוג של פיילוט, לשנתיים לטבריה או תנו לתיירים לבוא.

רפאל טרבלסי: אני לא מדבר על התושבים אלא תנו לבתי המלון פטור ממע"מ לשנתיים.

רפאל טרבלסי: בואו נצמיח את הכלכלה.

רפאל טרבלסי: אני רוצה לגעת בנקודות היותר רחוקות טווח.

רפאל טרבלסי: אם רוצים באמת לעזור לטבריה, צריך לשנות את הגבולות שלה.

רפאל טרבלסי: כבר התחילה עבודה בוועדה במשרד הפנים להרחיב את הגבולות.

רפאל טרבלסי: לא יכול להיות שבית חולים פוריה שהעוגן שלו היא טבריה, יהיה שייך לעמק הירדן.

רפאל טרבלסי: לא יכול להיות שמכללת כינרת שרוב הסטודנטים שלומדים בה הם מטבריה, היא תהיה שייכת לעמק הירדן.

קטי קטרין שטרית: זה לא הגיוני.

קטי קטרין שטרית: מתעכבים על ה-האסי אבל יש דברים הרבה יותר חשובים.

רפאל טרבלסי: לא יכול להיות שהמועצות המקומיות מסביב יאכלו את הבשר ואת השמנת של תושבי העיר ובמקום שהארנונה והפיתוח יבוא לתושבי טבריה, זה הולך לכיוון אחר.

קטי קטרין שטרית: למה אתה הולך רחוק?

קטי קטרין שטרית: כל טבריה עצמה, כמה שטחים יש לטבריה עצמה?

קטי קטרין שטרית: כל הכינרת.

רפאל טרבלסי: עוד שתי נקודות קטנות.

רפאל טרבלסי: אנחנו ביקשנו שלוחה של המועצה להשכלה בעיר כדי לאפשר לסטודנטים לבוא וללמוד גם בטבריה.

רפאל טרבלסי: לצערי הבקשה הופנתה לזאב אלקין ולמל"ג וקיבלנו תשובה שלילית.

רפאל טרבלסי: אנחנו מאמינים שלעיר חזקה יש שלושה עוגנים ואלה הם חינוך, תעסוקה ותרבות.

רפאל טרבלסי: עוד נקודה קטנה שלדעתי ניתנת לפתרון מיידי.

רפאל טרבלסי: זאת נקודה ק טונה אבל היא מראה איך מתייחסים לטבריה.

רפאל טרבלסי: השנה יש כוונה של חברת החשמל בעיר טבריה, שגם אותה סגרו והעבירו אותה לכרמיאל, דבר שפוגע בעובדים ופוגע במתן השירות.

רפאל טרבלסי: התחנה של חברת חשמל עברה שיפוץ במיליוני שקלים רק לפני שנתיים, אבל הראשונים לשלם את המחיר, זאת העיר טבריה.

רפאל טרבלסי: אני חושב שאתה יכול בעוצמה של הוועדה לפנות לחברת חשמל ולבקש מהם להחזיר לאלתר את הנקודה בטבריה, את הסניף בטבריה ולפעול לטובת התושבים ולטובת העובדים.

רפאל טרבלסי: זו נקודה שהיא מאוד קטנה אבל היא מאוד קריטית לעיר.

קטי קטרין שטרית: אתה מבין מה טבריה צריכה?

קטי קטרין שטרית: צדק.

משה גפני: מי נמצא ממשרד הפנים?

סאלח חוטבא: סגן הממונה על המחוז.

משה גפני: למה בית החולים פוריה נמצא מחוץ לגבולות טבריה?

משה גפני: למה יש לטבריה עצמה שטחים והשטחים האלה מהווים הוצאות גדולות שחלות על העירייה וכל השטחים שיש בהם הכנסות נמצאות במועצה אזורית עמק הירדן או במקומות אחרים?

משה גפני: למה לא מרחיבים את הגבולות של טבריה?

משה גפני: טבריה היא עיר במצוקה ממש.

סאלח חוטבא: ברור שיש דברים היסטוריים שנקבעו לפני הרבה שנים.

סאלח חוטבא: היום פתוחה הדרך בפי העירייה – בועז כמובן מכיר את זה טוב מאוד – לבקש מוועדה גיאוגרפית לדון.

משה גפני: יש בקשה של העירייה להרחיב את הגבולות?

קטי קטרין שטרית: הוא ביקש מגדל כמו עזריאלי.

קטי קטרין שטרית: הוא לא צריך את מגדל עזריאלי.

סאלח חוטבא: אני לא יודע על בקשה ספציפית שמוגשת.

משה גפני: ואם תהיה בקשה כזאת?

סאלח חוטבא: אם יש בקשה כזאת, אנחנו כמובן נתייחס לכל ההיבטים שקשורים בטבריה.

משה גפני: מה זה כל ההיבטים?

משה גפני: טבריה עיר במצוקה.

משה גפני: הדבר הזה לא מובן?

משה גפני: אנחנו מדברים כאן על משהו שגרתי?

אופיר כץ: אני גם לא חושב שהשינויים שהיו במועצות ובעיריות, היו על פי בקשה.

אופיר כץ: הרבה פעמים זה היה על פי יוזמות של משרד הפנים.

קטי קטרין שטרית: הרשות עוברת משברים.

קטי קטרין שטרית: היא לא צריכה לבקש.

קטי קטרין שטרית: המדינה צריכה לבדוק ולראות.

קטי קטרין שטרית: משרד הפנים צריך לעשות את זה.

משה גפני: אבל העירייה יכולה לבקש.

קטי קטרין שטרית: אנחנו נבקש.

קטי קטרין שטרית: אין בעיה.

דוד אוחנה: הייתה בקשה שעברה דרך משרד הפנים.

ינון אזולאי: יש ועדה גיאוגרפית שדנה בנושא הזה.

קטי קטרין שטרית: שיגיד למה היא תקועה.

ינון אזולאי: הוא לא קשור.

ינון אזולאי: הוא במחוז.

משה גפני: אני מודה לך.

משה גפני: אני רוצה לשאול את ראש העיר האם הוא מתכוון לבקש.

משה גפני: אני רוצה לדעת האם משרד הפנים מעביר את כל הכספים שהוא צריך להעביר.

משה גפני: אני מבקש שוב את אמיר הלוי ואת בועז יוסף.

משה גפני: אני רוצה לדעת האם אפשר להעביר את הכסף של פיתוח הטיילת או את ה-60 מיליון שקלים לא דרך החמ"ת אלא להעביר את זה במישרין לרשות המקומית.

משה גפני: הרשות המקומית תגיד שהיא לא יודעת לבצע את זה והיא מוכרחה את החמ"ת, שהיא תגיד, אבל כרגע אנחנו רואים ששום דבר לא מתקדם.

משה גפני: למה לא להעביר לרשות המקומית?

משה גפני: משרד האוצר מסכים.

משה גפני: מעין ספיבק אמרה בשם משרד האוצר שאם משרד התיירות מבקש, זה מה שיהיה.

משה גפני: אנחנו נהיה כאן.

משה גפני: אנחנו נעקוב אחרי זה.

משה גפני: אמיר, בבקשה, תשובה.

אמיר הלוי: אני אתייחס לשאלה.

אמיר הלוי: בדיוק כמו במקומות אחרים בארץ, צריך כאן את החשב הכללי ולא רק את אגף התקציבים.

אמיר הלוי: אנחנו עובדים על הפתרון הזה.

אמיר הלוי: כדי לא לאבד זמן, בדקנו עוד פעם עם החמ"ת עם פרויקט נקודתי.

אמיר הלוי: אנחנו במאמצים על זה.

אמיר הלוי: אני חושב שכולם מבינים שהעתיד של טבריה הוא תיירות.

אמיר הלוי: אנחנו אופטימיים ואני חושב שבקרוב מאוד עם החיסונים נתחיל לראות שוב תיירים.

אמיר הלוי: טבריה הייתה בנויה בחורף על תיירות צליינית ואני חושב שמה שחשוב זה לתת כאן גלגלי הצלה לעסקים ולמלונות כי גם כאשר יהיה היתר לפתיחת מלונות, בחורף אין כדאיות כלכלית כשהתיירות הישראלית היא חלשה בעונה הזאת.

אמיר הלוי: צריך לפתוח ערב פסח ולהפנות תיירות ישראלית ולהתחיל לקבל תיירות נכנסת.

משה גפני: בסדר.

משה גפני: תודה רבה.

משה גפני: אני לא יכול לשמוע כל הזמן על אותו כסף שמתגלגל ואתה בעצמך אמרת.

משה גפני: אנחנו מבקשים שזה יעבור דרך הרשות המקומית.

משה גפני: אני מבקש שתודיע לנו בתוך שבועיים האם אתה מעביר את זה דרך הרשות המקומית ואם לא, למה.

משה גפני: אם כן, מתי זה קורה.

משה גפני: אני רוצה לדעת.

משה גפני: הכסף הזה לא ייעלם מעינינו.

משה גפני: אני בתוך שבועיים רוצה תשובות על זה.

קטי קטרין שטרית: אדוני היושב ראש, אתה יכו גם לשאול אותו למה משרד הפנים נתקע עם הסיפור הז השל צדק חלוקתי?

קטי קטרין שטרית: אני מבינה שהוא היה קודם מנהל המחוז.

משה גפני: את מכירה אותי.

משה גפני: נראה לך שאני הולך עכשיו לטייל לפני שאני מקבל תשובה על זה?

קטי קטרין שטרית: טבריה סגורה.

משה גפני: אבל זה לא אמיר הלוי.

משה גפני: זה בועז יוסף.

קטי קטרין שטרית: עליו אני מדברת.

אמיר הלוי: אנחנו נחזור אליכם תוך שבועיים ואנחנו נשמח לקבל את עזרת הוועדה.

משה גפני: אדוני המנכ"ל, או שאנחנו נמצאים ברפובליקת בננות או שאנחנו נמצאים בג'ונגל פראי.

משה גפני: אומרת נציגת משרד האוצר – ואנחנו לא מקבלים תשובות כאלה מהר – שאם אתה תגיד שאתה רוצה לבצע את זה כך או אחרת, הכסף נמצא, גם ה-60 מיליון שקלים וגם ה-5 מיליון שקלים.

משה גפני: אם אתה תגיד שאתה רוצה לבצע את זה דרך החמ"ת זה יהיה דרך החמ"ת.

משה גפני: אם אתה רוצה כמו שיש במקומות אחרים דרך הרשות המקומית – דרך החמ"ת זה לא הצליח, היו מריבות ועד עכשיו אנחנו עם הכסף הזה של נעשה אתו כלום.

משה גפני: בתוך שבועיים אני רוצה לדעת איך זה מתבצע.

משה גפני: נצטרך לקבל את המועצה פעם נוספת.

משה גפני: בועז יוסף, בבקשה, אני מבקש את התשובות שלך אבל תתחיל עם השאלה של קטי שטרית כדי שהיא תהיה רגועה.

משה גפני: למה אתם לא מבקשים להרחיב את הגבולות של טבריה?

משה גפני: למה טבריה היא עיר נחשלת שאין בה בית חולים?

אופיר כץ: פוריה הוא לא חלק מהעיר.

אופיר כץ: היא לא בתחום השיפוט של העיר.

מיקי לוי: הוא לא שלהם.

מיקי לוי: הארנונה הולכת למקום אחר.

קטי קטרין שטרית: כל טבריה מחולקת.

קטי קטרין שטרית: לקחו ממנה הכול.

קטי קטרין שטרית: המועצות האזוריות לקחו ממנה הכול.

קטי קטרין שטרית: זה דבר שהוא מאוד מציק.

משה אבוטבול: הוא לא מצליח להרגיע את קטי.

קטי קטרין שטרית: לא.

קטי קטרין שטרית: אני מצטערת.

קטי קטרין שטרית: זה מכעיס אותי.

משה גפני: כל הכבוד לך.

משה גפני: אל תפסיקי להתעצבן.

קטי קטרין שטרית: זה לא הגיוני.

קטי קטרין שטרית: אדוני היושב ראש, תראה מה החלוקה בכינרת.

קטי קטרין שטרית: איזה חוף שייך לטבריה?

קטי קטרין שטרית: הכול מועצות אזוריות.

קטי קטרין שטרית: בושה וחרפה.

קטי קטרין שטרית: ממש כבשת הרש.

משה גפני: בועז, אתה יכול לעזור לנו להרגיע את קטי?

משה גפני: אתה הגשת בקשה כדי להרחיב את הגבולות הגיאוגרפיים של טבריה?

בועז יוסף: תנו לי לדבר בבקשה תבינו הכול.

בועז יוסף: תנו לי שלוש דקות ותבינו הכול.

בועז יוסף: עיריית טבריה הגישה בקשה למשרד הפנים להקים ועדת גבולות כדי לקבל חלק מההכנסות, חלוקת הכנסות מול המועצות האזוריות.

בועז יוסף: אני הייתי אז במשרד הפנים וזה כן סודר והיום כבר יש ועדה שדנה בחלוקת הכספים לרבות בית חולים פוריה.

בועז יוסף: קודם כל שתנוח דעתה של קטי שטרית.

בועז יוסף: לא כל יום אנחנו דנים בוועדת הכספים על טבריה.

בועז יוסף: אני רוצה לומר משהו בנושא של השקעות בעיר ועזרה לעיר.

בועז יוסף: אני חייב קודם כל לציין שלאורך כל הדרך מי שעזר לנו כאן

בועז יוסף: ומי שדחף והיה אתנו יד ביד, זה משרד האוצר.

בועז יוסף: לא תמיד זה פופולרי להגיד את זה, אבל במקרה הזה משרד האוצר רואה עין בעין את טבריה ועל כך שאפו.

בועז יוסף: בנוגע להעברת הכספים בנושא התיירות והכספים שחונים כאן.

בועז יוסף: שיירשם בפרוטוקול.

בועז יוסף: מצדי שזה יעבור דרך הרשות הפלסטינית, העיקר שהכסף יגיע לטבריה.

בועז יוסף: אני יכול לבצע את העבודה לבד, אני לא צריך אף אחד, הכסף הזה, 60, 70, 100 מיליון שקלים קטן עלי לנהל אותו.

בועז יוסף: אני מכיר, ניהלתי כספים הרבה יותר גדולים מאלה, פרויקטים הרבה יותר ענקיים מאלה, כך שה-60 מיליון שקלים, עבורי אלה פרוטות.

בועז יוסף: משרד התיירות, אותה שיטה.

בועז יוסף: יש החלטת ממשלה, לא מעבירים את הכספים האלה ולכן העירייה לא יכולה לבקש את הסיבוב השני והשלישי.

בועז יוסף: הרי ב-60 מיליון שקלים אלה אנחנו לא יכולים לשקם את העיר.

בועז יוסף: זה היה ידוע אז, ב-2012 כי אז דובר על כך שזאת תהיה המנה הראשונה ואחר כך תבוא השנייה והשלישית.

בועז יוסף: כלומר, לא יכול לבקש את המנה השנייה והשלישית.

אמיר הלוי: אני אגיד עוד פעם שאני גאה שלא הוצאנו את הכסף כי הוא היה טובע.

בועז יוסף: אני צריך 250 מיליון שקלים, כמו שדובר אז בהחלטת הממשלה מ-2012 כי ללא זה אנחנו לא נוכל לקדם את העיר ושוב יתקיים דיון.

בועז יוסף: בנוסף לזה אני צריך את העזרה בהשקעה בגן עתיקות בטבריה.

בועז יוסף: יש עתיקות בטבריה שחשובים לנוצרים וליהודים כאחד.

בועז יוסף: שניתן יהיה לבוא לשם ולבקר ולתייר יהיה היכן להיות חוץ מאשר במלון ולאכול ארוחת בוקר וצוהריים.

בועז יוסף: מקום אטרקטיבי, השקעה קטנה, 30 מיליון שקלים אחרי שלוש שנים, 10 מיליון שקלים כל שנה ויש לנו אחלה אתר עתיקות בעיר במרחק של כמעט הליכה ברגל מהעיר.

בועז יוסף: אנחנו מדברים על שיקום תשתיות ואני צריך כסף לשיקום תשתיות בעיר, בשכונות.

בועז יוסף: אדוני היושב ראש, אם אני עושה לך סיור בשכונות, אתה בוכה יחד אתי.

בועז יוסף: שכונות העיר מוזנחות בצורה בלתי רגילה.

בועז יוסף: צריך שם השקעה של 80 מיליון שקלים אבל צריכים לדבר על זה.

משה גפני: תודה רבה.

משה גפני: אתה איש משרד הפנים לשעבר.

משה גפני: אתה אמרת שהתקדם העניין במשרד הפנים עם הגבולות.

משה גפני: כמה זמן צריך לקחת דבר כזה?

בועז יוסף: להערכתי שלושה-ארבעה חודשים.

משה גפני: ברשותכם, אני מבקש לסכם את העניין.

קטי קטרין שטרית: אדוני היושב ראש, לא מדובר בחלוקת הכנסות.

קטי קטרין שטרית: יש כאן טעות בחשיבה.

קטי קטרין שטרית: אני מדברת על שטחי תעשייה שעוברים לעיריית טבריה.

משה גפני: הוא אמר את זה.

קטי קטרין שטרית: זה לא הגיוני.

קטי קטרין שטרית: הרי לכל קיבוץ יש שטח תעשייה.

משה גפני: בסדר, הבנתי.

משה גפני: הוא אמר את זה והוא אמר את זה תוך כדי דבריו, כולל בית החולים.

משה גפני: לגבי הכסף אומר ראש העיר, גם מנכ"ל משרד התיירות ומשרד האוצר מסכים.

משה גפני: אם יש בעיה עם העניין הזה, אני מבקש לומר לנו.

משה גפני: אני מבקש להעביר את הכסף.

משה גפני: אי אפשר ל-250 מיליון שקלים בהחלטת הממשלה אם לא יתחילו לעבוד עם הכסף הקיים, אותם 60 מיליון שקלים שנמצאים במשרד התיירות שעדיין לא מתבצעים והחמישה מיליון שקלים.

משה גפני: החלטת ועדת הכספים היא להעביר את הכסף לטיפול העירייה ולבצע את זה באופן מיידי.

משה גפני: אם יש קשיים עם הדבר הזה, אמרתי שאני מבקש בתוך שבועיים לומר לנו שזה מתבצע וזה בסדר, ואם זה לא מתבצע, זה לא מתבצע בגלל סיבות אלה ואלה.

משה גפני: יש דברים שאנחנו יכולים לעזור ואנחנו מבקשים לעזור.

משה גפני: אני מבקש בתוך ארבעה חודשים לדעת מה נעשה עם גבולות העיר טבריה, כולל בית החולים, כלל כל המקומות האלה שטבריה לא נהנית מהם.

משה גפני: משרד הפנים מתקדם לפי דבריך, אדוני ראש העיר, וזה בסדר גמור וזה גם בסדר שהוא לא שוקט על שמריו, אבל אנחנו מבקשים לדעת בתוך ארבעה חודשים היכן זה עומד.

משה גפני: אנחנו לא נרפה מהעניין הזה עד שיימצא פתרון.

משה גפני: זה נראה דבר שהוא חסר היגיון.

בועז יוסף: אדוני היושב ראש, דע לך דבר אחד.

בועז יוסף: אם הכנסת מתפזרת, הכול נתקע.

בועז יוסף: כך מהיועץ המשפטי של משרד הפנים והממשלה.

בועז יוסף: אי אפשר להתקדם בחלוקת גבולות אם הכנסת מתפזרת.

משה גפני: אני עברתי מ-2012 כמה מערכות בחירות.

משה גפני: הייתי יושב ראש ועדת הכספים גם אז.

משה גפני: הייתי בטבריה.

משה גפני: לא קרה שום דבר.

משה גפני: אומר אמיר הלוי שהכסף נמצא ואפשר להעביר אותו.

משה גפני: ועדת הגבולות, אפשר לעשות ולא רלוונטי מי השלטון.

משה גפני: מקצועית זה נראה דבר שהוא חסר היגיון לחלוטין וזאת תעודת עניות לעיר טבריה.

אופיר כץ: עשו את זה בדרום.

אופיר כץ: הגיע הזמן לעשות בצפון.

משה גפני: כן.

משה גפני: אני מבקש לקבל תשובה בתוך ארבעה חודשים.

משה גפני: היועץ המשפטי של משרד הפנים, שלא יגיד דברים שהם לא נכונים.

משה גפני: זה לא קשור ליועץ המשפטי.

משה גפני: ועדת גבולות היא ועדת גבולות.

משה גפני: זה דבר מקצועי, האם צריך לתת לטבריה את בית החולים או לא צריך.

משה גפני: מה הדיון הזה בכלל?

משה גפני: מה היועץ המשפטי כאן?

משה גפני: בסדר, אנחנו יכולים לתת לכם ייעוץ משפטי מכאן.

שלמה קרעי: אם הם לא ידברו שטויות, מאיפה תהיה להם עבודה?

משה גפני: מה זה רלוונטי בכלל?

משה גפני: הדברים שהעליתם לגבי הנושא של המל"ג ולגבי הנושא של חברת החשמל.

משה גפני: אני מבקש שתעבירו לי את הפרטים לגבי חברת החשמל.

משה גפני: אני לא רוצה להכניס בהחלטה את כל הדברים האלה.

משה גפני: תעבירו לי את הפרטים ואני אדבר עם אלקין וגם עם מנכ"ל חברת החשמל.

משה גפני: הבעיות הגדולות של העיר הן בעיות אחרות.

משה גפני: העיר לא מתנהלת.

משה גפני: אני חוזר כאילו בדקלום.

משה גפני: אני יכול להגיד לך שאז הלכנו ברחוב עם ראש העיר ואני זוכר בדיוק את המלים האלה, אותו דבר, אותו כסף.

משה גפני: פשוט לא להאמין איך העיר מתנהלת.

משה גפני: עיר שהיא שכיית חמדה, עיר שכל אחד מאתנו – וזה לא משנה חרדים ולא חרדים – אנחנו לא מאמינים שזה המצב.

משה גפני: אני לא מתכוון להרפות מזה.

קריאה: מה עם בתי המלון שסגורים?

בועז יוסף: טבריה ירוקה.

קריאה: מה עם המע"מ?

משה גפני: את המע"מ אני לא מעלה.

משה גפני: האוצר בכל חוק הסדרים – ועברתי כבר כמה – מבקש לבטל את הפטור ממע"מ באילת.

משה גפני: זה לצנינים בעיניו.

משה גפני: נמצא כאן מיקי לוי, הוא היה סגן שר האוצר, אחראי על הנושא של המיסוי.

משה גפני: אם אנחנו מעלים את העניין הזה, זה בסדר, אין בעיה, יתחילו לקיים אתנו דיון על המע"מ ובכל הדברים האמיתיים שאפשר להעביר, לא נצליח.

מיקי לוי: אני לא כל כך מכיר את הפן הזה אבל דיברתי עם ינון אזולאי.

מיקי לוי: הרי יש את משרד הנגב והגליל.

מיקי לוי: ובמשרד הגליל יש מנכ"ל במשרה מלאה שהוא יכול לתכלל את מרב הבעיות שאתה רוצה לעסוק בהן כמו חברת חשמל וכולי.

מיקי לוי: הוא מקבל שכר וזה תפקידו.

מיקי לוי: תזמין אותו בבקשה אליך - אני התייעצתי עם ינון – ותעלה בפניו את הבעיות ושהוא יתכלל את זה עבורך.

מיקי לוי: הוא יושב שם במשרה מלאה וזה אחד התפקידים שלו והוא ת"פ משרד הפנים.

משה גפני: לגבי בתי המלון.

משה גפני: זה לא התפקיד שלנו לעסוק בעניין הזה.

משה גפני: יש ועדות אחרות בכנסת שעוסקות בזה.

משה גפני: כשעלה הנושא הזה של אילת ושל ים המלח, אני התקשרתי לדוד אוחנה ואמרתי לו שיכינו תוכנית לגבי הרצועה בה נמצאים בתי המלון.

משה גפני: הם הכינו תוכנית ואני העברתי אותה ליעקב אשר והשאר היסטוריה.

משה גפני: צריך לפנות לשר הבריאות.

משה גפני: זה לא התפקיד שלנו אבל אנחנו יכולים לפנות אליו.

משה גפני: אנחנו נצטרך לפנות, כל אחד בדרכים שלו.

משה גפני: גם אני כיושב ראש הוועדה וגם אתם כחברים במפלגה שלו.

משה גפני: יש דברים שאפשר לעשות בטבריה שזה העוגן החזק ביותר של העיר.

משה גפני: אני גם מקבל את ההצעה.

משה גפני: אני אזמין את מנכ"ל משרד הנגב והגליל ומי מהחברים שירצה, יוכל להשתתף בישיבה הזאת.

משה גפני: בתוך שבועיים אני רוצה לקבל תשובה לגבי הכסף ובתוך ארבעה חודשים לגבי הגבולות.

אוסאמה סעדי: כמובן שאנחנו תומכים בכל הנושאים שעלו כאן לגבי העיר טבריה.

אוסאמה סעדי: רבים מהחברה הערבית עובדים בבתי המלון שם.

אוסאמה סעדי: בוועדת החוקה ביקשנו להחריג גם את טבריה וגם את נצרת.

אוסאמה סעדי: אני מברך על הדיון הזה ועל כך שאתה דוחף לקדם את העניינים החשובים של טבריה שאנחנו תומכים בהם.

אוסאמה סעדי: תמכנו גם בזמנו כשהיה המענק לאילת וטבריה.

אוסאמה סעדי: אני שוב מזכיר, ואני אמשיך כל פעם להזכיר, את ה-30 מיליון שקלים לנצרת שעד עכשיו לא הועברו אליה.

אוסאמה סעדי: אני מבקש גם לקיים דיון על העיר נצרת שהיא העיר הגדולה בצפון שמצבה הוא בכי רע, כמו טבריה.

משה גפני: אני מודיע לך, כדי שלא תהיה אי הבנה ולא יפרשו את הדברים שלי לא נכון, שאני אתמוך ואלחם על מה שסוכם לגבי נצרת.

משה גפני: אני רוצה לומר לך שהיות ותמכתם בחוק השוויון, יהיו חייבים לתת לכם.

משה גפני: יש שוויון במדינה.

משה גפני: ואידך זיל גמור אומרים אצלנו.

משה אבוטבול: משפט קצר.

משה אבוטבול: צריך לקחת בחשבון שאנחנו לא נגד מקום אחר אלא בעד, אבל אם באילת המדינה משפה אותם בבתי מלון - - -

משה גפני: אני לא מציע.

משה גפני: מהניסיון שלי, אם אתה הולך לדבר על פטור ממע"מ בטבריה, הרסת את כל הדיון.

משה גפני: מיקי, יש אחוז אחד שיהיה פטור ממע"מ בטבריה?

מיקי לוי: לא.

מיקי לוי: יותר קל לתת תמיכה לבתי המלון.

משה גפני: אני מודה לכם.

משה גפני: אני מודה לראש העיר.

משה גפני: אני מודה למנכ"ל משרד התיירות.

ינון אזולאי: הרב גפני, לגבי הגן הלאומי.

משה גפני: כל.

משה גפני: הוא אמר את זה ואני מציע שנשים את זה בהחלטה.

משה גפני: אנחנו מבקשים להפעיל את אזורי התיירות האלה בנושא של העתיקות, לעשות שם גן של עתיקות, מה שיביא אנשים לעיר.

משה גפני: לתקצב את הדבר הזה, לסיים את העבודות שם.

משה גפני: אני מודה לכל המשתתפים בדיון, לאלה שהגישו את ההצעות.

משה גפני: אנחנו נעקוב אחרי הנושא.

משה גפני: אני מבקש בתוך שבועיים לקבל תשובה מאמיר הלוי ומבועז יוסף לגבי הנושא של הכסף, לדעת מה קרה עם גן העתיקות, מה התקדם ובתוך ארבעה חודשים לדעת לגבי הגבולות.

משה גפני: סיימנו את הדיון בדיון הזה.